Scott-Crossley se verhoor begin danMark Scott-Crossley in die hof. Foto: SAPD Mark Scott-Crossley het Vrydag weer in die Lenyeye-landdroshof naby Tzaneen in Limpopo verskyn. Lt.kol. Moatshe Ngoepe, woordvoerder van die polisie, het gesê die saak is tot 12 April uitgestel wanneer Scott-Crossley se verhoor in die streekhof sal begin. Ngoepe het gesê die polisie se ondersoek na die voorval is afgehandel. EFF- en ANC-lede het soos met vorige verskynings voor die hof betoog. “Die polisie se openbare orde-lede was ook buite die hof om seker te maak daar is geen voorvalle nie.” Scott-Crossley is verlede maand borgtog geweier. Hy staan tereg op ŉ aanklag van poging tot moord. Scott-Crossley is op 18 Januarie in Pretoria in hegtenis geneem. Maroela Media het vroeër berig ŉ lasbrief is op 21 Desember vir sy inhegtenisneming uitgereik in verband met ŉ voorval op 14 Desember. Op dié betrokke dag het Silence Mabunda (37) glo iets by ŉ winkel in Hoedspruit gekoop. Mojapelo het vroeër gesê Mabunda het buite die winkel op sy foon staan en praat toe ŉ man die foon uit sy hand gegryp en dit op die grond stukkend gegooi het. Betogers buite die hof. Foto: SAPD Die polisie het aanvanklik ŉ tref-en-trap-ongeluk ondersoek, maar dit is intussen na ŉ saak van poging tot moord verander. Scott-Crossley is in 2005 tot lewenslange tronkstraf gevonnis vir sy aandeel in die moord op een van sy werkers, Nelson Chisale, wat in ŉ hok met drie wit leeus gegooi is. Chisale is glo ook erg aangerand deur twee ander werkers voordat hy in die hok gegooi is. Scott-Crossley se skuldigbevinding is in 2007 deur die appèlhof ter syde gestel en sy vonnis is na vyf jaar tronkstraf verander vir medepligtigheid aan die daad aangesien daar nie bepaal kon word of die oorledene moontlik al weens die aanranding gesterf het voordat hy in die leeuhok gegooi is nie. Scott-Crossley is in 2008 op parool vrygelaat en het teen einde 2010 sy vonnis uitgedien. Lees alle vorige berigte oor Mark Scott-Crossley op Maroela Media.